text: 78-årig kvinde var låst inde mens røvere stjal fra hendes hjem
  12 januar 2017 kl. 05.22
  En 78-årig kvinde blev onsdag aften i Ødsted vest for Vejle holdt indespærret i 45 minutter i sit eget soveværelse, mens røvere søgte efter værdier i hendes hjem.
  Den 78-årige kvinde fik uventede gæster ved 20-tiden, hvor der blev banket på hendes vinduer. Straks hun åbnede sin dør i den tro, at det var en nabo, trængte tre mænd ind.
   Mændene tvang kvinden først ind i hendes køkken - og siden i soveværelset, hvor hun blev tilbageholdt i 45 minutter.
  Imens rodede to af gerningsmændene huset igennem, kunne den 78-årige kvinde høre fra soveværelset.
  - Vi får klokken 21.18 alarmen om, at den 78-årige kvinde har været lukket inde  i sit eget soveværelse, siger vagtchef ved Sydøstjyllands Politi Kenneth Ravnholt torsdag morgen til TV SYD.
  Det var en nabo, der slog alarm, da kvinden søgte hjælp.
  Kenneth Ravnholt, vagtchef ved Sydøstjyllands Politi.: "Kvinden har tilbragt natten hos noget familie og har det efter omstændighederne det godt."
  - Huset bærer præg af, at der har været ubudne gæster, men vi ved endnu ikke, hvad udbyttet har været, siger vagtchef Kenneth Ravnholt.
  Den 78-årige kvinde har fortalt politiet, at to af de tre røvere var omkring 170 centimeter høje og talte dansk med østeuropæisk accent. Den sidste af gerningsmændene har kvinden ikke kunnet beskrive.
  
  